4.11.2022
MT
Il-Ġurnal Uffiċjali tal-Unjoni Ewropea
C 421/37
Ir-reġjuni jkunu involuti fl-implimentazzjoni permezz taċ-ċentri nazzjonali futuri tal-kanċer f’kull Stat Membru.
Dawn jiffaċilitaw: (1) l-integrazzjoni tal-attivitajiet tal-missjoni billi jidentifikaw sinerġiji f’inizjattivi ta’ politika u f’investimenti relatati mal-kanċer bejn il-livell tal-UE, nazzjonali, reġjonali u lokali; (2) l-involviment ta’ atturi nazzjonali u ta’ partijiet ikkonċernati rilevanti li jmorru lil hinn mis-sistemi tar-R&I u tas-saħħa sabiex ikopru oqsma rilevanti fil-kontroll tal-kanċer (bħall-impjiegi, l-edukazzjoni,); (3) djalogi ta’ politika dwar il-kanċer; u (4) attivitajiet ta’ involviment taċ-ċittadini.
Il-Missjoni tal-UE dwar ir-Restawr tal-Oċeani u tal-Ilmijiet tagħna L-objettiv strateġiku tal-missjoni huwa r-restawr tas-saħħa tal-oċeani u tal-ilmijiet tagħna sal-2030 billi jiġu protetti u rrestawrati l-ekosistemi u l-bijodiversità tal-baħar u tal-ilma ħelu, il-prevenzjoni u l-eliminazzjoni tat-tniġġis tal-oċeani, talibħra u tal-ilmijiet tagħna u t-trawwim tan-newtralità karbonika u taċ-ċirkolarità tal-ekonomija blu tal-UE.
Hemm enfasi speċjali fuq l-involviment reġjonali permezz ta’ “sinjali” bbażati fuq iż-żoni.
Huma maħsubin bħala portafolli ta’ proġetti ta’ riċerka u ta’ innovazzjoni għall-iżvilupp u għall-varar ta’ soluzzjonijiet trasformattivi f’erba’ baċiri Ewropej ewlenin: il-baċir tal-Atlantiku u tal-Artiku; il-baċir tal-Baltiku u tal-Baħar tat-Tramuntana; il-baċir tal-Baħar Mediterran; il-baċir tax-Xmara Danubju u tal-Baħar l-Iswed.
Il-missjoni tiġi implimentata f’żewġ fażijiet: l-iżvilupp u l-pilotaġġ ta’ soluzzjonijiet (bejn l-2021 u l-2024) u l-varar u l-espansjoni (mill-2025) ta’ dawn l-attivitajiet.
Filwaqt li l-Kummissjoni allokat kważi EUR 350 miljun minn Orizzont Ewropa għall-perjodu ta’ bejn l-2021 u l-2023 sabiex tappoġġa l-ewwel fażi, il-mobilizzazzjoni ta’ impenji u ta’ baġits addizzjonali minn atturi pubbliċi u privati, inkluż permezz tal-FEŻR se tkun kruċjali sabiex jintlaħqu l-objettivi tal-missjoni.
Il-kunċett ta’ “reġjuni assoċjati” huwa inkorporat fl-attivitajiet rilevanti kollha tal-Programm ta’ Ħidma tal-Missjoni.
“Reġjuni assoċjati” huma żoni b’ekosistemi li jistgħu jibbenefikaw mill-attivitajiet ta’ dimostrazzjoni (eż. reġjuni ġirien u/jew reġjuni f’baċir tal-baħar differenti) u/jew reġjuni anqas żviluppati, bil-ħtieġa li tinbena l-kapaċità li jiġu implimentati s-soluzzjonijiet innovattivi żviluppati taħt il-proġetti differenti.
Dawn ir-reġjuni jibbenefikaw minn appoġġ finanzjarju sabiex tintwera l-fattibbiltà, ir-replikabbiltà u l-espansjoni ta’ soluzzjonijiet innovattivi.
L-FEŻR jista’ jmexxi ’l quddiem l-implimentazzjoni ta’ soluzzjonijiet innovattivi fil-livell reġjonali.
Karta tal-Missjoni tiġbor il-wegħdiet/l-azzjonijiet u tlaqqa’ flimkien il-partijiet interessati kollha, mill-Istati Membri u l-Pajjiżi Assoċjati sar-reġjuni u l-awtoritajiet lokali, l-entitajiet privati, l-NGOs u ċ-ċittadini.
Il-Missjoni tal-UE dwar il-Bliet Newtrali għall-Klima u Intelliġenti Il-missjoni għandha l-għan li tħejji tal-anqas 100 belt Ewropea newtrali għall-klima u intelliġenti sal-2030 u li tiżgura li dawn l-ibliet jaġixxu bħala ċentri ta’ esperimentazzjoni u ta’ innovazzjoni sabiex iqiegħdu lill-bliet Ewropej kollha f’pożizzjoni li jsiru newtrali għall-klima sal-2050.
Bl-approċċ tagħha mmexxi mill-bliet u b’fokus fuq soluzzjonijiet ibbażati fuq il-post, hija tikkontribwixxi wkoll għallobjettiv tal-politika ta’ Ewropa ekoloġika, b’livell baxx ta’ emissjonijiet tal-karbonju, fit-tranżizzjoni lejn ekonomija b’newtralità karbonika u reżiljenti billi tippromwovi t-tranżizzjoni lejn enerġija nadifa u ġusta, investiment ekoloġiku u blu, l-ekonomija ċirkolari, il-mitigazzjoni tat-tibdil fil-klima u l-adattament għalih, il-prevenzjoni u l-ġestjoni tar-riskju, u mobilità urbana sostenibbli.
Tikkontribwixxi wkoll għall-objettiv ta’ politika ta’ Ewropa eqreb għaċ-ċittadini billi trawwem l-iżvilupp sostenibbli u integrat tat-tipi kollha ta’ territorji u ta’ inizjattivi lokali, tappoġġa strateġiji ta’ investiment imfasslin apposta fil-livell territorjali, fl-ibliet u fil-komunitajiet lokali, sabiex jiġu indirizzati l-isfidi diversi tagħhom, u jiġi sfruttat il-potenzjal tal-iżvilupp tagħhom.
Permezz ta’ Sejħa għal Espressjoni ta’ Interess, il-missjoni stiednet lill-bliet jirreġistraw l-intenzjoni tagħhom li jsiru newtrali għall-klima sal-2030.
L-espressjonijiet ta’ interess ġew evalwati fuq il-bażi tal-ambizzjoni tal-bliet, il-livelli ta’ tħejjija tagħhom, l-impenn kontinwu u ppjanat tagħhom għan-newtralità klimatika u t-tnaqqis tat-tniġġis, u l-impenn tagħhom li jinvolvu liċ-ċittadini u lill-partijiet ikkonċernati rilevanti fil-pjan dwar il-klima tal-belt.
Il-bliet magħżulin huma mistidnin jistabbilixxu Kuntratt ta’ Belt Klimatika (CCC) b’appoġġ għal Pjattaforma tal-Missjoni.
Is-CCC, li ma huwiex strument legalment vinkolanti, jiġi żviluppat permezz ta’ proċess innovattiv ta’ ħolqien konġunt li jinvolvi l-bliet, l-awtoritajiet nazzjonali/reġjonali, il-partijiet ikkonċernati rilevanti u l-Kummissjoni.
Jallinja mal-istrateġija reġjonali għall-ispeċjaliz­ zazzjoni intelliġenti, billi jħalli r-riedni f’idejn l-ibliet, fuq il-bażi tal-ħtiġijiet attwali tagħhom.
Se jkun approċċ transsettorjali, ibbażat fuq id-domanda u approċċ minn isfel għal fuq, b’impenji speċifiċi sabiex jiġu varati u jissaħħu soluzzjonijiet innovattivi u intelliġenti fir-rigward tan-newtralità klimatika fis-setturi rilevanti kollha.
Is-CCC tinkludi linja bażi miftiehma; kif il-belt qiegħda tippjana li timplimenta dawn l-impenji sal-2030; u pjan ta’ investiment b’sorsi ta’ finanzjament rilevanti.